Otvaranje izložbe - RIJEČKI JEZIČNI KRAJOLIK na vanjskim panelima na Kampusu

Pozivamo vas na otvaranje izložbe ***Riječki jezični krajolik***, koje će se održati **u utorak, 3. studenoga 2020. s početkom u 11 sati**, na Kampusu Sveučilišta u Rijeci na šetnici prema zgradi STEPRI, na vanjskim panelima.

Otvaranju će prisustvovati predsjednica Izvršnoga odbora Kampus kreativnog tima **prof. dr. sc. Rajka Jurdana** te dekanica Filozofskoga fakulteta **izv. prof. dr. sc. Ines Srdoč-Konestra**.

Izložba ***Riječki jezični krajolik*** pripremljena je unutar projekata ***Riječki jezični krajolik*** (Rijeka EPK2020 – 27 susjedstava – susjedstvo Kampus) i ***Hrvatska pisana baština od 18. do 20. stoljeća*** (Sveučilište u Rijeci, potpora: uniri-human-18-285).

Autori su prof. dr. sc. **Diana Stolac**, Filozofski fakultet Sveučilišta u Rijeci i dr. sc. **Jim Hlavač**, Monash University, Melbourne, Australija.

Recenzenti su prof. dr. sc. **Tanja Gradečak-Erdeljić** s Filozofskoga fakulteta Sveučilišta Josipa Jurja Strossmayera u Osijeku i doc. dr. sc. **Anastazija Vlastelić** s Filozofskoga fakulteta Sveučilišta u Rijeci. Fotografije su pripremili **Damir i Dunja Stolac** te autori.

**Jezični krajolik** jezikoslovni je pojam koji označava sve natpise u nekoj sredini. Raspon je vrlo širok – od cestovnih znakova i službenih natpisa na državnim i lokalnim institucijama do privatnih natpisa, reklama i jezičnih grafita.

Cilj je istražiti uporabu jednoga ili više jezika na javnim natpisima – javni se natpisi bilježe, opisuju i komentiraju u sociolingvističkom i kulturnom kontekstu. Time se opisuje jezični identitet prostora.

Ova izložba nudi elemente za opis riječkoga jezičnog identiteta.

Iz zaključka:

Sakupljena je građa pokazala da je Rijeka tradicionalno višejezični i višekulturni urbani prostor, dio je europskoga kulturnog prostora u 21. stoljeću, a povijesna nam dimenzija pokazuje Rijeku kao dio europskoga kulturnog prostora ranijih stoljeća.

Pripremili smo izložbu sa željom da u njoj prepoznate Rijeku kao svoj grad, susjedstvo, živo urbano tkivo u kojemu ste se našli kao studenti, turisti, prolaznici... Grad u kojemu ste dobrodošli, a što vam poručuju tekstovi na zgradama, autobusima, putokazima...

Namjera nam je bila ovom izložbom skrenuti vaše poglede na natpise koji nas okružuju i osvijestiti jezično okruženje kojim se svakodnevno krećemo, da uplovite s nama u *luku različitosti* i istražite identitet grada kroz javne natpise – ako smo u tome bar dijelom uspjeli, cilj je postignut.

A pokazali smo samo mali dio onoga što jezičnom krajoliku pripada. Stoga vas pozivamo da u 2021. prolistate knjigu *Riječki jezični krajolik* u izdanju Filozofskoga fakulteta u Rijeci s više podataka i slika.

Vrh obrasca